**Beveik 800 tūkst. gyventojų jau atgavo GPM permoką: banko ekspertė pataria šių pinigų neišleisti malonumams**

**Įsibėgėjus pajamų deklaravimo laikotarpiui, nemažai Lietuvos gyventojų susigrąžina dalį sumokėto gyventojų pajamų mokesčio (GPM) – šiuo metu jau 790 tūkst. žmonių deklaravo ir susigražino apie 367 mln. eurų permokos. Kur galima panaudoti gaunamas papildomas lėšas, pasakoja „Luminor investicijų valdymas“ vadovė Loreta Načajienė.**

Iki 2025 m. valstybė kaupiantiems III pensijų pakopoje suteikė GPM lengvatą, kuria pasinaudojus buvo galima susigrąžinti iki 20 proc. per kalendorinius metus į šiuos pensijų fondus įmokėtos sumos. Šiai dienai jau beveik 800 tūkst. Lietuvos gyventojų susigrąžino GPM permoką už 2024 metus – grąžinamos sumos už investavimą į III pakopą siekia iki 300 eurų. Kaip sako L. Načajienė, šiuos pinigus svarbu protingai panaudoti.

**Ar verta gautas lėšas išleisti vartojimui?**

Ekspertės teigimu, gavus GPM permoką rekomenduotina vengti spontaniškų pirkinių ir neapgalvotai neišlaidauti. Tyrimai rodo, kad materialūs daiktai gali suteikti pasitenkinimą, tačiau šis jausmas dažnai tebūna trumpalaikis.

Kita vertus, finansinis saugumas ir taupymas yra glaudžiai susiję su ilgalaikiu pasitenkinimu gyvenimu. Tyrimas, paskelbtas akademiniame žurnale „Emotion”, atskleidė, kad net ir nedidelė sutaupyta pinigų suma banko sąskaitoje gali ženkliai padidinti žmogaus laimės jausmą, nes suteikia finansinio saugumo pojūtį.

„Todėl gautomis lėšomis naudingiau būtų papildyti turimas santaupas, pavyzdžiui, persivedant į savo taupomąją sąskaitą. Taip pat verta pagalvoti apie investavimą. Na, o vienas iš geriausių būdų investuoti į savo ateitį yra III pensijų pakopa, skirta sukaupti papildomų lėšų oriai senatvei. Tokiu būdu susigrąžinę iki 20 proc. per 2024 m. į III pakopą investuotų lėšų, jas tiesiog reinvestuotumėte atgal, kur jų vertė galėtų ir toliau augti“, – sako „Luminor investicijų valdymas“ vadovė.

**Kodėl naudinga investuoti į savo pensiją**

III pensijų pakopa – tai papildomas savanoriškas kaupimas pensijai, kai pats kaupiantysis nusprendžia, kokiu periodiškumu ir kiek pinigų tam skirti. Todėl gauta mokesčių permoka – puiki galimybė papildomų lėšų skirti būtent pensijos kaupimui.

„III pakopa yra skirta sukaupti papildomų lėšų, kurios reikšmingai padidintų pajamų šaltinius pensijoje. Tai ypač svarbu, nes valstybinė pensija nėra pakankama, norint išlaikyti įprastą gyvenimo lygį – „Sodros“ pensija galimai užtikrins vos 30–40 proc. buvusių pajamų, – paaiškina L. Načajienė. – Norint pensijoje gyventi oriai, reikėtų gauti bent 70–80 proc. buvusių pajamų. Tai galima pasiekti kaupiant papildomai antroje ir trečioje pakopose.“

Priešingai nei gautą mokesčių permoką investuojant į akcijas ar biržoje prekiaujamus fondus, investuojant į III pensijų pakopos fondus nereikia nuolat domėtis, kaip sekasi rinkoms, ar prižiūrėti savo investicijų portfelio, nes čia darbą už mus atlieka profesionalai.

„Profesionalūs fondų valdytojai rūpinasi, kad jūsų lėšos būtų investuojamos kuo efektyviau. Be to, galite patys pasirinkti, kada ir kokią sumą norite investuoti, tad pensijos kaupimui vienos įmokos metu galite skirti, pavyzdžiui, kad ir tik 50 proc. gautos permokos, o likusią dalį atsidėti kitoms santaupoms ar investicijoms. Tačiau dar vienas investavimo į III pakopos fondą privalumas – įmokoms netaikomi jokie komisiniai mokesčiai, kitaip nei perkant akcijas ar investicinį gyvybės draudimą, tad tokiu būdu dar ir savotiškai sutaupote“, – kalba ekspertė.

**Pradėti investuoti kuo anksčiau**

L. Načajienė pažymi, kad laikui bėgant III pensijų pakopos fondai uždirba papildomas pajamas, kurios yra reinvestuojamos. Tokiu būdu formuojasi vadinamasis sudėtinių palūkanų efektas, ilgainiui galintis reikšmingai padidinti sukauptą sumą.

„Dėl to pravartu į III pensijų pakopą pradėti investuoti kuo anksčiau. Net jei tik visai neseniai įsidarbinote savo pirmojoje darbovietėje ir šiemet dalį sumokėto GPM susigrąžinote pirmą kartą gyvenime, rekomenduotina iš karto pradėti formuoti tinkamą įprotį ir šias lėšas investuoti, kad ir kokia pagunda kiltų jas išleisti vartojimui“, – pataria ekspertė.

Ji pateikia pavyzdį: jeigu 25 metų jaunuolis į savo III pakopos pensijų fondą pradėtų investuoti po 100 eurų per mėnesį, po 40-ies metų, jo išėjimo į pensiją dieną, sukaupta suma galėtų siekti beveik 311 tūkst. eurų (bendra įmokų suma – 48 tūkst. eurų, vidutinė metinė grąža – 8 proc.). Tačiau jei jis pradėtų investuoti tik būdamas 45-erių ir mokėtų tą pačią 100 eurų įmoką per mėnesį, bendrai sukaupta suma išėjimo į pensiją dieną galėtų siekti vos 55 tūkst. eurų (bendra įmokų suma – 24 tūkst. eurų, vidutinė metinė grąža – 8 proc.). Žinoma, tendencijos gali keistis priklausomai nuo Lietuvos bei pasaulio ekonomikos ir investavimas visada yra susijęs su rizika, o tokie rezultatai, kaip praeityje, nėra garantuoti.

**Apie „Luminor investicijų valdymas“ UAB**

[Lietuvos banko duomenimis](https://www.lb.lt/lt/pf-veiklos-rodikliai), 2024 metų pabaigoje pagal valdomą antros pakopos pensijų fondų turtą „Luminor investicijų valdymas“ užėmė 7,8 proc. rinkos dalį, įskaitant ir gyvybės draudimo įmones, taip pat valdančias antros pakopos pensijų fondus. Pagal valdomą trečios pakopos pensijų fondo turtą įmonė turėjo 22,9 proc. trečios pakopos pensijų fondų rinkos dalies.

*Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Daugiau informacijos:**Evelina Laučiūtė

Mob. tel.: +370 616 40 185

[evelina.l@coagency.lt](mailto:evelina.l@coagency.lt)